กรมศุลลุยแก้กฎหมายล้างสินบนทุจริต
กรมศุลกากรเสนอรัฐบาลใหม่เดินหน้าแก้กฎหมาย ค่าปรับ ลดสินบนรางวัลนำจับและร่นเวลาการอุทธรณ์
10 ส.ค. 2554

กรมศุลกากรเสนอรัฐบาลใหม่เดินหน้าแก้กฎหมาย ค่าปรับ ลดสินบนรางวัลนำจับและร่นเวลาการอุทธรณ์
นายประสงค์ พูนธเนศ อธิบดีกรมศุลกากร กล่าวว่า หลังจากมีรัฐบาลใหม่ กรมจะเสนอให้ยืนยันเดินหน้าแก้กฎหมายที่รอเข้าพิจารณาในขั้นรัฐสภา ทั้งการปรับปรุงแก้ไขค่าปรับกรณีหลีกเลี่ยงหรือหนีภาษี กำหนดโทษใหม่เป็น 0.5-4 เท่า โดยมอบให้ศาลภาษีอากรกลางเป็นผู้พิจารณาโทษความหนักเบาของโทษ จากเดิมผู้กระทำความผิดจะต้องถูกปรับ 4 เท่าของมูลค่าสินค้าเพียงอย่างเดียวเท่านั้น
นอกจากนี้ ยังมีการแก้ไขการจ่ายสินบนและรางวัลนำจับ โดยกำหนดเพดานในการจ่ายเงินสินบนให้กับผู้แจ้งเบาะแส ซึ่งเป็นคนนอก ไม่เกิน 10 ล้านบาทต่อกรณี และกำหนดเพดานในการจ่ายเงินรางวัลนำจับแก่เจ้าหน้าที่ สูงสุดไม่เกิน 5 ล้านบาทต่อกรณี จากเดิมไม่มีการกำหนดเพดานในการจ่ายเงิน โดยผู้แจ้งเบาะแสหรือสายจะได้รับเงินสินบนถึง 30% และเจ้าหน้าที่จะได้รับเงินรางวัล 25%
นายประสงค์ กล่าวว่า ในส่วนการพิจารณาอุทธรณ์ ให้ดำเนินการให้เสร็จภาย 6 เดือน ถ้าพิจารณาไม่เสร็จ ผู้ประกอบการสามารถยื่นฟ้องศาลได้เลย ขณะเดียวกันจะเพิ่มคณะกรรมการอุทธรณ์เป็น 5 คณะ จากเดิมมีคณะเดียว ทำให้มีเรื่องค้างมาก โดยการแก้ไขในส่วนนี้ได้เคยเสนอกระทรวงการคลังไปแล้ว รอเสนอให้คณะรัฐมนตรีเห็นชอบ
อธิบดีกรมศุลกากร กล่าวว่า การแก้กฎหมายทั้งหมด จะเป็นการสนับสนุนผู้ประกอบการ นักลงทุน และการค้าของประเทศให้มีความคล่องตัวมากขึ้น ลดต้นทุนผู้ประกอบการ และลดการทุจริตคอร์รัปชันของกรมศุลกากร